Комунистична партия Чехословакии

**Комунисти́чна па́ртия Чехослова́кии**, **КПЧ**;  и  *Komunistická strana Československa* — комунистична партия в Чехословацкой републицѣ, членка Коминтерны, владна партия в роках 1948–1989.
## Закладаючы зъѣзды
КПЧ была закладена на установлюючом зъѣздѣ 14.-16. мая 1921 в Празѣ, котрый прияв 21 условие на вступ до  Коминтерны, и так од самого зачатку новостворена партия под веджѣньом *Вацлава Штурца и Богумира Шмерала* стала ся членков Коминтерны. Партия была складена з трьох народностных зложок: чешской, словацкой и русинской.  але подля жаданя Коминтерны там мали быти вшиткы народностны зложкы, котры суть в републицѣ. Зато од 30. октобра по 2. новембра 1921 в Празѣ быв злучуючый зъѣзд, де ку партии прилучили ся иншы народностны секции и так створила ся интернационална КПЧ. Подкарпатска организация КПЧ была активнов 24-в крайовов организациев КПЧ и добивала ся в окремы рокы значной подтримкы на выборах (1924 — 39%).

## Ведучы особы
Найвысша функция ся означовала яко генералный секретарь (1921–1945, 1971–1989), предсѣдатель  (1945–1953, 1989–1990), первый секретарь (1953–1971), а занимали ю поступно:
# Вацлав Штурц (1921–1922)
# Алоиз Муна (1922–1924)
# Йозеф Гакен (1924–1926)
# Богумил Йилек (1926–1929)
# Клемент Готтвалд (1929–1953)
# Антонин Новотный (1953–1968)
# Александер Дубчек (1968–1969)
# Густав Гусак (1969–1987)
# Милош Якеш (1987 – 24. listopadu 1989)
# Карел Урбанек (25. новембер – 20. децембер 1989)
# Ладислав Адамец (21. децембер 1989 – 1. септембер 1990)
## Ключовы моменты истории партии
;Болшевизация
В року 1929 ку веджѣню ся достав Клемент Готтвалд, сталиниста. Партия ся поступно болшевизовала.

По Мниховѣ в роках 1938–1945 партия была в илегалитѣ. Веджѣня перебывало в Москвѣ, а часть его на росказ Коминтерны — в Лондонѣ.
;«Витязный фебруар»

22. фебруара 1948 КПЧ закликала «трудящы масы» на бой против «реакции». Представителе иншых партий во владѣ подали демисию в надѣи, же президент Бенеш выпише передчасны парламентны выборы. Але Бенеш зо страха перед совѣтскым засягом 25. фебруара 1948 пристав на формованя влады з повнов перевагов комунистох. Од септембра 1949 в Чехословакии были сталы агенты Москвы в статусѣ «порадникох», котрых задача была выбудовати сталинску систему. О тыждень по абдикации  Бенеша, 14. юна 1948 президентом републикы став ся Клемент Готтвалд, злучивши в своей особѣ высшы партийну и державну функции. Зачали ся сконштруованы политичны процесы и терор, жертвами котрых ся стали понад 230&nbsp;000 люди.  Клемент Готтвалд умер о даколько днѣ по смерти Сталина и синхронна смерть двох диктаторох означала далшый перелом, котрый мусѣв наступити, але то не могло стати ся нараз.
;Проба демократизации

В януарѣ 1968 на чолѣ Комунистичной партии Чехословакии став Александер Дубчек, котрый выголосив нову политику *«[[социализм з людсков тварьов|социализма з людсков тварьов]]»*. Але в Москвѣ и в сосѣдскых «братскых партиях» такый социализм быв не до принятя и мусѣв быти «нормализованый» сполочныма силами. Военскым засягом реформаторы были одстранены, а до влады поставлены послушны Москвѣ люде. 
;Роспад партии и державы
«Нормализация» продовжала ся довгы 20 рокы з помочов удавачох, шпицлох, застрашованя, репресий и терора, але не была успѣшна. КПЧ ку рокам 1988–1989 трафила до меджинародной изолации и цѣлком стратила подтримку у властного обывательства. По масовых протестах од 17. новембра 1989 поступно КПЧ была збавлена зафиксованой в конштитуции ведучой моци, и зрекла ся догмата о диктатурѣ пролетариата. 

По выборах 1990 влада перешла ку опозиции. Криза довѣры вела и ку роздѣлу державы, а КПЧ самороспустила ся. Наступниками стали ся: Комунистична партия Чех и Моравы (KSČM) и Комунистична партия Словакии (KSS), позднѣйше переменована на Партию демократичной лѣвицѣ (SDĽ), котра од року 2005 была абсорбована партиев СМЕР (SMER).

## Жерела и одказы
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с. 
* Komunistická strana Československa (KSČ): počátky KSČ

## Референции

Катеґорія:История Чехословакии
Катеґорія:Организации в Чехословакии
Чехословакия